Γνωμοδότηση της Ευρωπαϊκής Οικονομικής και Κοινωνικής Επιτροπής για την "Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών για μια 'Στρατηγική πληροφόρησης και επικοινωνίας της Ευρωπαϊκής Ένωσης'"

(COM(2002) 350 τελικό)

(2003/C 85/27)

Στις 2 Ιουλίου 2002, και σύμφωνα με το άρθρο 262 της Συνθήκης ΕΚ, η Επιτροπή αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω ανακοίνωση.

Η Ευρωπαϊκή Οικονομική και Κοινωνική Επιτροπή αποφάσισε να αναθέσει στον κ. Ehnmark, ως γενικό εισηγητή, την προετοιμασία των σχετικών εργασιών.

Κατά την 396η σύνοδο ολομέλειάς της, της 22ας και 23ης Ιανουαρίου 2003 (συνεδρίαση της 23ης Ιανουαρίου), η Ευρωπαϊκή Οικονομική και Κοινωνική Επιτροπή υιοθέτησε με 32 ψήφους υπέρ, (1 ψήφο κατά και 1 αποχή) την ακόλουθη γνωμοδότηση.

1. Σύνοψη της γνωμοδότησης

1.1. Η Ευρωπαϊκή Ένωση εισέρχεται σε μια καίρια περίοδο αλλαγών. Οι πολίτες της αισθάνονται ότι δεν είναι επαρκώς ενήμεροι σχετικά με τις δραστηριότητες της ΕΕ και τις αλλαγές που πραγματοποιούνται ή συζητούνται. Για να βελτιωθεί η κατάσταση αυτή, η Ευρωπαϊκή Επιτροπή υπέβαλε πρόταση για μια νέα και ενισχυμένη πολιτική πληροφόρησης και επικοινωνίας, εντοπίζοντας τέσσερις θεματικές προτεραιότητας με στόχο τον καλύτερο συντονισμό της πληροφόρησης μεταξύ της ΕΕ και του εθνικού επιπέδου.

1.2. Η Ευρωπαϊκή Οικονομική και Κοινωνική Επιτροπή επικροτεί την πρόταση. Είναι ένα ικανοποιητικό πλαίσιο για περαιτέρω ανάπτυξη του έργου της πληροφόρησης και της επικοινωνίας. Οι δραστηριότητες στον τομέα της πληροφόρησης πρέπει να καλύπτουν τις δραστηριότητες της ΕΕ και να τονίζουν τις αξίες και τα οράματα που διέπουν την ανάπτυξη της Ένωσης. Ωστόσο, η ΕΟΚΕ θέτει υπό εξέταση τρία βασικά σημεία:

- Η στρατηγική δεν αποδίδει προσοχή στο ρόλο που μπορεί να διαδραματίσουν οι κοινωνικοί εταίροι και η οργανωμένη κοινωνία των πολιτών στο συνολικό έργο πληροφόρησης και επικοινωνίας όσον αφορά τις δραστηριότητες της ΕΕ.

- Τα τέσσερα προτεινόμενα θέματα πληροφόρησης είναι καλώς επιλεγμένα, αλλά τα ζητήματα του περιβάλλοντος και της βιώσιμης ανάπτυξης απουσιάζουν από τον κατάλογο, μολονότι οι πολίτες της ΕΕ θεωρούν βεβαίως τα θέματα του περιβάλλοντος ως έναν τομέα για τον οποίο η ΕΕ έχει ειδική ευθύνη.

- Η στρατηγική θα πρέπει επίσης να στοχεύει ρητά στον τομέα της εκπαίδευσης και τους νέους.

1.3. Τέλος, η ΕΟΚΕ τονίζει με έμφαση ότι θα πρέπει να επιδειχθεί προσοχή στα ζητήματα της καθημερινότητας, διότι συγκεκριμενοποιούν σε ατομικό επίπεδο τα όσα πράττει η ΕΕ. Από την πλευρά της, η ίδια η ΕΟΚΕ θα αναπτύξει ακόμα περισσότερο το ίδιο της το έργο πληροφόρησης και επικοινωνίας.

2. Καταπολέμηση της άγνοιας

2.1. Για το μέλλον της Ευρωπαϊκής Ένωσης έχει πρωταρχική σημασία να διαθέτουν οι πολίτες της επαρκή γνώση και αντίληψη των οραμάτων που διαμορφώνουν την ανάπτυξη της ΕΕ, των στόχων και του έργου των οργάνων της. Ειδικότερα, στη σημερινή περίοδο της διεύρυνσης και της συζήτησης για το μέλλον της ΕΕ είναι ουσιαστικό να καταπολεμηθεί η άγνοια και τα εμπόδια της που υφίστανται σε μεγάλα τμήματα του πληθυσμού της. Μόνο με την ένθερμη υποστήριξη των καλώς ενημερωμένων πολιτών, θα είναι σε θέση η Ένωση να αντιμετωπίσει τις μελλοντικές προκλήσεις.

2.2. Οι έρευνες έχουν επανειλημμένως καταδείξει ότι τα εμπόδια που οφείλονται σε άγνοια είναι πολλά ακόμη. Ένα μόνο παράδειγμα: σύμφωνα με το Ευρωβαρόμετρο, 83 % των πολιτών της ΕΕ θεωρεί ότι δε διαθέτει επαρκή ή καθόλου πληροφόρηση σχετικά με τη διεύρυνση έως και την Άνοιξη 2002. Παρόμοια είναι η εικόνα που απορρέει και από άλλες μελέτες. Αν και υφίστανται σημαντικές διαφορές μεταξύ των κρατών μελών, η συνολική εντύπωση είναι ότι η ΕΕ εισέρχεται σε μια ζωτικής σημασίας μεταβατική περίοδο με ανεπαρκώς ενημερωμένους πολίτες.

2.3. Η εξασφάλιση της απαραίτητης γνώσης γύρω από την ΕΕ είναι μακρόπνοο έργο. Και πιο μακρόπνοη είναι ίσως και η διαδικασία για τη διαμόρφωση της σχετικής κατανόησης. Η Ένωση και τα οράματα που τη συνέχουν θα χρειαστούν χρόνο για να εδραιωθούν στις συνειδήσεις.

2.4. Η Ευρωπαϊκή Επιτροπή παρουσίασε μια φιλόδοξη στρατηγική πληροφόρησης και επικοινωνίας, η εφαρμογή της οποίας θα πραγματοποιηθεί σταδιακά εντός του 2003. Κατ' ουσίαν, πρόκειται για ένα πλαίσιο προοδευτικών προσπαθειών για την προαγωγή της γνώσης και κατανόησης του κοινού όσον αφορά την ΕΕ, τα όργανα και το έργο τους.

2.5. Η ΕΟΚΕ επικροτεί την πρόταση. Αποτελεί σημαντικό βήμα για την πληροφόρηση των πολιτών σχετικά με τις δραστηριότητες της ΕΕ. Επικεντρώνεται στα κύρια ζητήματα της Ένωσης και της ανάπτυξής της και στοχεύει στη διάδοσή του όλο και σε μεγαλύτερες ομάδες ατόμων στην κοινωνία.

2.6. Η ΕΟΚΕ τονίζει με έμφαση ότι η πληροφόρηση του κοινού σχετικά με την ΕΕ και τις δραστηριότητές της πρέπει να είναι αντικειμενική και να επικεντρώνεται σε ειδικές καταστάσεις και να απευθύνεται σε ειδικό κοινό. Η πρόταση στρατηγικής εντούτοις δεν αντικατοπτρίζει τις δυνατές διακρίσεις σχετικά με τη γενική πληροφόρηση όσον αφορά τις δραστηριότητες της ΕΕ, την πληροφόρηση για το νομοθετικό έργο που αποφασίζεται σε επίπεδο ΕΕ και εφαρμόζεται σε εθνικό επίπεδο ή την πληροφόρηση για θέματα επί των οποίων τα όργανα της ΕΕ καλούν τη συζήτηση και το διάλογο ως σκέλος της προετοιμασίας για μελλοντική νομοθεσία. Η πληροφόρηση σχετικά με τα δικαιώματα και τα καθήκοντα των πολιτών διαφέρει από τη γενικότερη πληροφόρηση για τις δραστηριότητες. Οι προσεγγίσεις της Ανακοίνωσης πρέπει να είναι ελαστικές και να αναφέρονται σε ειδικές καταστάσεις. Κατά την περαιτέρω ανάπτυξη της στρατηγικής, τα θέματα αυτά θα πρέπει να ληφθούν περισσότερο υπόψη.

2.7. Η πρόσφατη συμφωνία σχετικά με τη συμμετοχή του κοινού στη περαιτέρω ανάπτυξη του έργου της ΕΕ στον τομέα του περιβάλλοντος είναι ένα πολύ καλό παράδειγμα του τρόπου με τον οποίο ο διάλογος και η διαβούλευση μπορούν να ενσωματωθούν στο έργο των οργάνων της ΕΕ. Αυτό θα πρέπει να αναπτυχθεί περισσότερο ως ειδική πτυχή του τρόπου με τον οποίο η συμμετοχή του κοινού στο έργο της ΕΕ μπορεί να φέρει περισσότερη γνώση, κατανόηση και υποστήριξη.

2.8. Τέλος, η άρση των εμποδίων που οφείλονται στην άγνοια συνδέεται σε μεγάλο βαθμό με το άνοιγμα των διόδων συμμετοχής και διαλόγου. Η συμμετοχή των πολιτών στις συζητήσεις και τις διαβουλεύσεις αποτελεί αποτελεσματική μέθοδο για την εξασφάλιση της ετοιμότητας και του ενδιαφέροντος έναντι της πληροφόρησης. Οι πρόσφατες συζητήσεις για τη διακυβέρνηση έχουν καταδείξει ότι είναι ανάγκη να υπάρξει μεγαλύτερο άνοιγμα και συμμετοχή. Η ύπαρξη μιας ενεργού στρατηγικής πληροφόρησης και επικοινωνίας αποτελεί ουσιαστικό εργαλείο στην προσπάθεια αυτή.

3. Ένα πλαίσιο εξελικτικής ανάπτυξης

3.1. Η ΕΟΚΕ συμφωνεί με το γενικό περίγραμμα της στρατηγικής πληροφόρησης και επικοινωνίας. Έχει σημασία το γεγονός ότι η στρατηγική τονίζει την ανάγκη πληροφόρησης για τις αξίες και τα οράματα που διέπουν την ανάπτυξη της ΕΕ. Οι δραστηριότητες πληροφόρησης και επικοινωνίας πρέπει να ενταχθούν σε μια ευρύτερη προοπτική προκειμένου να αποφευχθεί ο κερματισμός. Η πληροφόρηση για τις δομές και η δόμηση της πληροφόρησης στάθηκε σε πολλές περιπτώσεις μάθημα επικοινωνίας.

3.2. Η στρατηγική βασίζεται στη στενή συνεργασία που αναπτύχθηκε μεταξύ της ΕΕ και του εθνικού επιπέδου. Η στρατηγική προβλέπει κοινές προσπάθειες προγραμματισμού της πληροφόρησης μεταξύ της ΕΕ και του εθνικού επιπέδου.

3.3. Για την επιτυχία μιας στρατηγικής πληροφόρησης και επικοινωνίας απαιτείται μια πολυδιάστατη προσέγγιση. Συγκεκριμένα, έχει ζωτική σημασία να εξασφαλιστεί η υποστήριξη από άλλα όργανα και οργανώσεις που διαθέτουν την ικανότητα να φθάνουν έως τους πολίτες. Η ύπαρξη πολλαπλών φορέων και η προσαρμογή κλιμακωτών στρατηγικών αυξάνουν τις δυνατότητες διάδοσης των μηνυμάτων.

3.4. Η στρατηγική επικεντρώνεται στη συνεργασία μεταξύ των οργάνων της ΕΕ και των κυβερνήσεων στα κράτη μέλη, και επισημαίνει μάλιστα την ανάγκη συνεργασίας και με άλλα όργανα εκτός από τις κυβερνήσεις των κρατών μελών. Η ΕΟΚΕ θα ήθελε να επιδειχθεί περισσότερη προσοχή επί της πτυχής αυτής στην προτεινόμενη στρατηγική. Δεδομένου ότι στόχος είναι η αύξηση της γνώσης και της κατανόησης μεταξύ των πολιτών γενικότερα, (και όχι μόνο των φορέων λήψης αποφάσεων), έχει θεμελιώδη σημασία να εξασφαλιστεί η διάδοση μέσω πολλαπλών φορέων, (οργανώσεις, δίκτυα, όργανα σε τοπικό περιφερειακό και εθνικό επίπεδο). Πράγματι, η επιτυχία της συνολικής προσπάθειας για πληροφόρησης θα εξαρτηθεί ίσως από τη συμμετοχή πολλαπλών φορέων σε εθνικό και τοπικό επίπεδο.

3.5. Συγκεκριμένα, η ΕΟΚΕ θα έκρινε σκόπιμη μιαν ανάλυση για το πώς οι κοινωνικοί εταίροι και η οργανωμένη κοινωνία των πολιτών μπορεί να αναλάβει ενεργό ρόλο για την προαγωγή της γνώσης και της κατανόησης αναφορικά με τις δραστηριότητες της ΕΕ. Οι πολλαπλασιαστές της κοινής γνώμης μπορούν να απευθύνονται στα λαϊκά επίπεδα, πράγμα που λιγοστοί άλλοι φορείς μπορούν. Για την εφαρμογή της στρατηγικής πληροφόρησης και επικοινωνίας, η οργανωμένη κοινωνία των πολιτών πρέπει να κληθεί για να συμμετάσχει ενεργώς.

3.6. Η ΕΟΚΕ επικροτεί τη μεγάλη σημασία που αποδίδεται στο Ευρωπαϊκό Κοινοβούλιο όσον αφορά τη δράση της σε συνεργασία με τα εθνικά κοινοβούλια.

3.7. Μεταξύ των βασικών θεμάτων για τη στρατηγική πληροφόρηση εντός των δύο επόμενων χρόνων, η διεύρυνση έχει την πρώτη θέση. Αξίζει να σημειωθεί εντούτοις ότι η στρατηγική πληροφόρησης και επικοινωνίας δεν αναφέρει ότι χρειάζονται ειδικές και στοχοθετημένες προσπάθειες από τα νέα κράτη μέλη και τις τρεις υποψήφιες χώρες.

3.8. Είναι αναγκαία η συστηματική αξιολόγηση και παρακολούθηση. Ειδική προσπάθεια πρέπει να καταβληθεί για τη συμμετοχή των πανεπιστημίων και των ερευνητών στην αξιολόγηση.

4. Θέματα πληροφόρησης που έχουν προτεραιότητα

4.1. Τα βασικά θέματα πληροφόρησης που προτείνει να αναπτύξει η Επιτροπή εστιάζονται στις μελλοντικές πολιτικές προτεραιότητες. Συνολικώς, η Επιτροπή προτείνει να δώσει προτεραιότητα σε τέσσερα θέματα πληροφόρησης:

- διεύρυνση

- το μέλλον της Ευρωπαϊκής Ένωσης

- δημιουργία χώρου ελευθερίας, ασφάλειας και δικαιοσύνης

- ο ρόλος της Ευρωπαϊκής Ένωσης σε παγκόσμιο επίπεδο

4.2. Η ΕΟΚΕ συμφωνεί πλήρως με την επιλογή των τεσσάρων αυτών θεμάτων. Και τα τέσσερα βρίσκονται στο προσκήνιο των σημερινών συζητήσεων και είναι αλληλένδετα. Η πείρα άλλωστε διδάσκει ότι η παρουσία πολύ μεγάλου αριθμού θεμάτων προκαλεί ασάφεια. Η τελευταία από τις τέσσερις αυτές προτεραιότητες πρέπει, μεταξύ άλλων, να λάβει υπόψη και τη συνολική επίδραση που έχει η διαμόρφωση της ΕΕ, οι προτεραιότητες και οι δράσεις της. Η βιώσιμη ανάπτυξη αναφέρεται ως ένα μόνο παράδειγμα.

4.3. Παρόλα ταύτα, η ΕΟΚΕ εκφράζει έκπληξη για το γεγονός ότι ο σημαντικός τομέας του περιβάλλοντος δεν συμπεριλαμβάνεται σαφώς στον κατάλογο προτεραιοτήτων. Διάφορες σφυγμομετρήσεις έχουν δείξει ότι οι πολίτες της ΕΕ θεωρούν τα ζητήματα του περιβάλλοντος ως τομέα στον οποίο η ΕΕ πρέπει να επιδείξει ιδιαίτερη υπευθυνότητα. Η λαϊκή υποστήριξη αποτελεί ισχυρό επιχείρημα προκειμένου να προστεθεί ο τομέας του περιβάλλοντος μεταξύ των θεμάτων προτεραιότητας.

4.4. Τα θέματα του περιβάλλοντος αποτελούν επίσης και τμήμα μιας ευρύτερης πολιτικής για τη βιώσιμη ανάπτυξη. Επανειλημμένως τα Ευρωπαϊκά Συμβούλια έχουν τονίσει με έμφαση τη σημασία που έχει η διαμόρφωση πολιτικών και η υποστήριξη του κοινού όσον αφορά τη βιώσιμη ανάπτυξη. Η ΕΟΚΕ θεωρεί λογικό να συμπεριληφθούν τα ζητήματα που αφορούν τη βιώσιμη ανάπτυξη στην εφαρμογή της στρατηγικής. Βάσει της εξελικτικής ανάπτυξης των θεμάτων προτεραιότητας για το έργο πληροφόρησης και επικοινωνίας, η βιώσιμη ανάπτυξη θα πρέπει να θεωρηθεί ως γενικό θέμα προτεραιότητας από το 2004 και μετά.

4.5. Το περιβάλλον και η βιώσιμη ανάπτυξη είναι θέματα που συνδέονται στενά με την καθημερινή ζωή των πολιτών της ΕΕ. Η ασφάλεια των τροφίμων, η προστασία των καταναλωτών και τα δικαιώματα των πολιτών αποτελούν καθημερινά θέματα. Έστω και αν τα θέματα αυτά αντιμετωπίζονται με ειδικές ενημερωτικές προσπάθειες εκ μέρους των διαφόρων Γενικών Διευθύνσεων της Επιτροπής ή άλλων οργάνων της ΕΕ, θα πρέπει επίσης να ενσωματωθούν στη γενικότερη προσπάθεια πληροφόρησης και επικοινωνίας. Τα καθημερινά θέματα συγκεκριμενοποιούν σε ατομικό επίπεδο τις δραστηριότητες της ΕΕ. Η αξία τους δε θα πρέπει να υποτιμάται.

5. Προσαρμοσμένη πληροφόρηση

5.1. Η πρόταση στρατηγικής τονίζει ορθώς ότι η πληροφόρηση πρέπει να προσαρμόζεται σε ειδικά κοινά και ειδικές καταστάσεις. Η ΕΟΚΕ συμφωνεί πλήρως. Ωστόσο, η προσαρμογή της πληροφόρησης είναι βεβαίως ζήτημα πόρων και οργάνωσης.

5.2. Μια βασική πτυχή είναι ότι η πληροφόρηση πρέπει να διαμορφώνεται όχι μόνο ανάλογα το κοινό αλλά και με βάση το κοινό των μεμονωμένων κρατών μελών. Υπάρχουν επί παραδείγματι ορισμένες προφανείς διαφορές όταν απευθυνόμαστε σε κοινό που αποτελείται από κοινωνικούς εταίρους σε διάφορα κράτη μέλη. Τα πλαίσια αναφοράς ποικίλουν καθώς επίσης οι τρόποι εκφράσεως, οι δίαυλοι και οι φορείς: συνεπώς είναι αναγκαία η προσαρμογή της πληροφόρησης ανάλογα με το κοινό των μεμονωμένων κρατών μελών.

5.3. Μια από τις λύσεις του προβλήματος περισσότερο προσαρμοσμένης πληροφόρησης έγκειται στην ανάπτυξη συνεργασίας μεταξύ των οργάνων της ΕΕ, των οργάνων σε εθνικό επίπεδο και της οργανωμένης κοινωνίας των πολιτών συμπεριλαμβανομένων και των κοινωνικών εταίρων. Η οργανωμένη κοινωνία των πολιτών δεν διαθέτει μόνο τη δυνατότητα να φθάνει στο κοινό αλλά επίσης και τη δυνατότητα να εντοπίζει ειδικές προσεγγίσεις για το κοινό. Η οργανωμένη κοινωνία των πολιτών λόγω ακριβώς των δομών της αγγίζει τόσο εκείνους που διαμορφώνουν την κοινή γνώμη όσο και το κοινό γενικότερα.

5.4. Στη στρατηγική επισημαίνεται ότι οι νέοι καθώς και ο εκπαιδευτικός τομέας θα πρέπει να αποτελέσουν στόχους. Η ΕΟΚΕ επικροτεί. Ωστόσο, θα ήταν σκόπιμο τα ζητήματα αυτά να υποστούν μεγαλύτερη επεξεργασία. Η ΕΟΚΕ προτείνει να σκιαγραφηθεί ένα ειδικό τμήμα της στρατηγικής πληροφόρησης και επικοινωνίας με στόχο την εξασφάλιση σχολικών μαθημάτων με εμπνευσμένη πληροφόρηση γύρω από τις δραστηριότητες της Ευρωπαϊκής Ένωσης. Ασφαλώς, ο τομέας της εκπαίδευσης πρέπει να θεωρηθεί ως μια από τις βασικές ομάδες αποδεκτών όλης της στρατηγικής. Εάν αυτό το σκέλος της στρατηγικής αποτύχει, θα προκύψουν προβλήματα. (Ας αναφερθεί εδώ η γνωμοδότηση της ΕΟΚΕ με θέμα "Η ευρωπαϊκή διάσταση της εκπαίδευσης"(1).

5.5. Η ΕΟΚΕ θα ήθελε επίσης να υπάρξει ένα πιο επεξεργασμένο σχέδιο συνεργασίας με τις οργανώσεις νέων στα κράτη μέλη. Αυτό θα έδιδε τη δυνατότητα προσεγγίσεως ευρύτερων ομάδων νέων απ' όσο τα μέσα μαζικής ενημέρωσης ή άλλες γενικότερες δραστηριότητες επικοινωνίας.

5.6. Ένα άλλο σημαντικό κοινό που αξίζει ιδιαίτερης προσοχής είναι οι συνταξιούχοι πολίτες, πολλοί από τους οποίους είναι ενεργά μέλη διαφόρων οργανώσεων. Οι συνταξιούχοι πολίτες αποτελούν ένα σημαντικό δυναμικό πληροφόρησης ως αναγνώστες και συντάκτες κειμένων και με την πείρα τους μπορούν να εξασφαλίσουν μια πιο μακροπρόθεσμη προοπτική στις προσπάθειες πληροφόρησης.

6. Οργανωτικές πτυχές

6.1. Ο ΕΟΚΕ υποστηρίζει ένθερμα τη δημιουργία ενός συντονιστικού φόρουμ μεταξύ των οργάνων της ΕΕ για την εφαρμογή της εν λόγω στρατηγικής. Αυτό έχει ουσιαστική σημασία για την επίτευξη συνεργιών και για την καλή χρήση των διαθέσιμων πόρων.

6.2. Κάθε όργανο της ΕΕ αναπτύσσει τη δική της στρατηγική πληροφόρησης και επικοινωνίας εντός του συνολικού πλαισίου που θεσπίζεται από τη στρατηγική της Ευρωπαϊκής Επιτροπής και το φόρουμ συντονισμού. Η ύπαρξη νέων προσπαθειών κοινού σχεδιασμού μεταξύ των οργάνων της ΕΕ δε σημαίνει βεβαίως ότι κάθε όργανο δε θα συνεχίσει την ανάπτυξη του δικού του προγραμματισμού.

6.3. Η πρόταση στρατηγικής προτείνει διάφορες μορφές συντονισμού μεταξύ της ΕΕ και του εθνικού (κυρίως κυβερνητικού) επιπέδου. Η Επιτροπή μελετά τη δυνατότητα σύναψης μνημονίου συμφωνίας με κάθε κράτος μέλος. Σκοπός του μνημονίου αυτού θα είναι "να επικυρώσει σε πολιτικό επίπεδο την αμοιβαία συμβατική δέσμευση της Ευρωπαϊκής Ένωσης και των κρατών μελών να συνεργαστούν για την καλύτερη διάδοση των πληροφοριών γενικού περιεχομένου που αφορούν τις ευρωπαϊκές υποθέσεις".

6.4. Ενδέχεται να υπάρξει μελλοντικώς ανάγκη επισημοποίησης της συνεργασίας όσον αφορά τη διάδοση πληροφοριών γενικού περιεχομένου σχετικά με τις δραστηριότητες της ΕΕ. Η ΕΟΚΕ θεωρεί ωστόσο ότι τα ενδιαφερόμενα όργανα θα πρέπει να συνεργάζονται χωρίς επισημοποίηση η οποία θα μπορούσε να ερμηνευτεί ως υπερβολικό βήμα για το συντονισμό των δραστηριοτήτων πληροφόρησης και επικοινωνίας.

6.5. Η ΕΟΚΕ θα ήθελε επίσης να τονίσει με έμφαση τη σημασία που έχει η ύπαρξη στενά συνεργαζόμενων δικτύων μεταξύ του προσωπικού πληροφόρησης και επικοινωνίας στα όργανα της ΕΕ και των αντίστοιχων οργάνων σε εθνικό επίπεδο. Ας σημειωθεί ότι ορισμένα κράτη μέλη αναθεωρούν ήδη τις οργανωτικές λύσεις τους σε εθνικό επίπεδο στον τομέα της πληροφόρησης επί των δραστηριοτήτων της ΕΕ. Η περαιτέρω ανάπτυξη μιας συνολικής στρατηγικής πληροφόρησης και επικοινωνίας θα πρέπει να λαμβάνει υπόψη της τις προσεγγίσεις και τις λύσεις που δίδονται σε εθνικό επίπεδο.

7. Ο ρόλος της ΕΟΚΕ

7.1. Με τα μέλη και τις οργανώσεις που εκπροσωπούν η ΕΟΚΕ διαθέτει ένα μοναδικό δίκτυο επαφών που εκτείνεται σε όλα τα κοινωνικά τμήματα Με τα χρόνια η ΕΟΚΕ έχει αναπτύξει την ικανότητα να λειτουργεί ως γέφυρα μεταξύ των οργάνων της ΕΕ και του κοινού γενικότερα στα κράτη μέλη. Συγκεκριμένα, η ΕΟΚΕ επεδίωξε να αναπτύξει δυνατότητες διοργανώσεως και διεύθυνσης ευρύτατων βημάτων δημόσιας συζήτησης και ακροάσεων για ζητήματα ειδικής σημασίας.

7.2. Πρόσφατα, η ΕΟΚΕ οργάνωσε σημαντικές δραστηριότητες με τη μορφή ακροάσεων και συζητήσεων για θέματα όπως τα ανθρώπινα δικαιώματα στο χώρο εργασίας, οι στρατηγικές βιώσιμης ανάπτυξης της ΕΕ και οι γεωργικές πολιτικές στην ΕΕ.

7.3. Η ΕΟΚΕ έχει αναπτύξει τη δική της στρατηγική πληροφόρησης και επικοινωνίας, αρμόδια για την οποία είναι η ομάδα επικοινωνίας που συστάθηκε πριν από λίγα χρόνια.

7.4. Η ΕΟΚΕ έχει θέση παρατηρητή στην ομάδα διοργανικής πληροφόρησης και επικοινωνίας. Η ΕΟΚΕ θεωρεί φυσικό ότι θα πρέπει να συμμετάσχει στο έργο της ομάδας ως πλήρες μέλος.

7.5. Η ΕΟΚΕ σκοπεύει να αναπτύξει περισσότερο τις δυνατότητές της ως ενεργού γεφυροποιού και φορέως πληροφόρησης σε όλο το φάσμα του έργου της ΕΕ όπου συμμετέχει. Οι μελλοντικές προκλήσεις είναι σημαντικότατες. Οι πολίτες της Ευρωπαϊκής Ένωσης έχουν το δικαίωμα πληροφόρησης και διαβούλευσης για τα σημαντικά ζητήματα του μέλλοντος.

Βρυξέλλες, 23 Ιανουαρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) EE C 139 της 11.5.2001, σ. 85.